ไทยรีไม่แตะเบี้ยภัยพิบัติสั่งโอนตรง
ไทยรับประกันภัยต่อ ไม่แตะเบี้ยประกันภัยพิบัติ ให้บริษัทประกันโอนเข้าบัญชีกองทุน
20 เม.ย. 2555

ไทยรับประกันภัยต่อ ไม่แตะเบี้ยประกันภัยพิบัติ ให้บริษัทประกันโอนเข้าบัญชีกองทุน
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า บริษัทได้รับการว่าจ้างจากกองทุนส่งเสริมการประกันภัยพิบัติ ให้ดูแลบริหารจัดการเบี้ยประกันภัยพิบัติ ซึ่งได้เสนอคณะกรรมการกองทุนฯ ให้มีการเปิดบัญชีรับเบี้ย บัญชีจ่ายค่าสินไหม และบัญชีรับค่าสินไหมทดแทนจากบริษัทประกันภัยต่อ
ทั้งนี้ เพื่อให้บริษัทประกันภัยทำการโอนเบี้ยที่ขายได้เข้าบัญชีกองทุนฯ โดยตรง เพราะไม่ต้องการที่จะเข้าไปแตะเงินก้อนดังกล่าว และให้เกิดความโปร่งใสในการ บริหารจัดการ เพื่อไม่ให้มีปัญหาที่ไม่คาดคิดตามมาในภายหลัง
“เราทำหน้าที่ติดตามให้บริษัทส่งเบี้ยประกันเข้ากองทุนตามกำหนด และทำการเก็บข้อมูลผู้เอาประกันว่ามีใครบ้างอยู่ที่ไหน ทำประกันเท่าไหร่ โดยจะไม่แตะเงินก้อนนี้เลย จะสามารถตรวจสอบทิศทางของเงินได้ว่า จากไหนไปไหน ได้ตลอดเวลา” นายสุรชัย กล่าว
นายสุรชัย กล่าวว่า นอกจากนี้ บริษัทจะทำหน้าที่ติดตามสินไหมจากกองทุนฯ เพื่อให้นำส่งเข้าบัญชีบริษัทประกันภัย จะได้นำไปจ่ายให้กับผู้เอาประกันภัย และสิ่งที่เตรียมไว้คือเว็ปไซต์เพื่อให้บริษัทประกันภัยตรวจสอบถิ่นที่อยู่ของลูกค้าได้โดยใช้จีพีเอส ที่สามารถค้นหาตำแหน่งของลูกค้าได้ว่าอยู่มุมไหนก่อนที่จะรับประกันภัย